Daar is 'n volgehoue en verbete aanval in die liberale media teen Christengelowiges vir wie die Bybel die geïnspireerde en onfeilbare Woord van God is. Enigiemand wat dit nog waag om te glo wat die Bybel sê, word eenvoudig afgemaak as fundamentalisties, ekstremisties, onwetenskaplik en 'n gevaar vir die samelewing.
Hierdie aversie wat die liberale media vir bybelgelowige Christene het, word gevoed deur 'n liberale teologie, soos dit gestalte kry in die Nuwe Hervorming, 'the New Church' en ander bewegings wat die waarheid en gesag van die Skrif probeer aftakel. Dié liberale teologie word 'n gerieflike stok in die hande van die media om die kerk mee by te kom. In die proses lag selfs ateïste in hulle mou oor hoe die kerk van binne gerysmier word deur sy eie teoloë - en hulle hang dit graag aan die groot klok. Vandag is sommige teoloë sélf die grootste ondergrawers van die Bybel, die fondament van die kerk. Natuurlik geskied dit alles onder die dekmantel van redelikheid en wetenskaplikheid.
Die probleem met die sg. Post-Moderne, liberale teologie is nie dat dit krities is nie; die probleem is dat dit nie krities genóég is nie! Die nuwe teologie weier volstrek om sy eie voorveronderstellings óók op die tafel van kritiese analise te plaas. In die proses word op hulle van toepassing wat Paulus in Rom. 1:25 sê: "Dit is hulle wat die waarheid van God verruil vir die leuen. Hulle dien en vereer die skepsel in plaas van die Skepper, aan wie die lof toekom vir ewig."
Op basis van die 'wetenskaplikheid' van ewolusionisme word die ganse Skrif dan op sy kop gekeer, van skepping tot wederkoms, en net omtrent alles tussenin. En dié vergryp word eenvoudig gerasionaliseer as 'n nuwe verstaan van die Skrif. Die Bybel is nou nie meer die openbaring van God aan mense nie, maar mense se stories oor God. In die proses word die Bybel gereduseer tot 'n storieboek met 'n paar subjektiewe en tydgebonde sedelesse - 'n boek wat in wese niks van Rooikappie verskil nie.
Meer as tweeduisend jaar terug het die Heilige Gees reeds by monde van Petrus gewaarsku: "Maar daar was ook vals profete onder die volk, en so sal daar ook onder julle vals leraars kom. Hulle sal verderflike dwaalleer insmokkel en die Here wat hulle vrygekoop het, verloën. So sal hulle hulleself baie gou in die verderf stort. Baie mense sal hulle losbandigheid navolg, en deur hulle toedoen sal mense kwaad praat van die Weg van die waarheid." (2Pet.2:1,2).